CELEX: 52022PC0343
Language: sl
Date: 2022-07-19
Title: Predlog SKLEP SVETA o stališču, ki se v imenu Evropske unije zastopa v Skupnem odboru za vzajemno priznavanje poklicnih kvalifikacij, ustanovljenem na podlagi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani, v zvezi s sprejetjem sklepa o sporazumu o vzajemnem priznavanju poklicnih kvalifikacij za arhitekte

EVROPSKA KOMISIJA
            Bruselj, 19.7.2022
            COM(2022) 343 final
            2022/0217(NLE)
            
            Predlog
            SKLEP SVETA
            o stališču, ki se v imenu Evropske unije zastopa v Skupnem odboru za vzajemno priznavanje poklicnih kvalifikacij, ustanovljenem na podlagi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani, v zvezi s sprejetjem sklepa o sporazumu o vzajemnem priznavanju poklicnih kvalifikacij za arhitekte
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o stališču, ki se v imenu Unije zastopa v Skupnem odboru za vzajemno priznavanje poklicnih kvalifikacij, ustanovljenem na podlagi Celovitega gospodarskega in trgovinskega sporazuma (v nadaljnjem besedilu: sporazum CETA) med Kanado na eni strani ter Evropsko unijo in njenimi državami članicami na drugi strani, v zvezi s predvidenim sprejetjem sklepa o sporazumu o vzajemnem priznavanju poklicnih kvalifikacij za arhitekte v skladu s členom 11.3.6 sporazuma CETA.
            
            
               2.Ozadje predloga
            
            
               2.1Sporazum CETA
            
            
               Namen sporazuma CETA je liberalizirati in olajšati trgovino in naložbe ter spodbujati tesnejše gospodarske odnose med Evropsko unijo in Kanado (v nadaljnjem besedilu: pogodbenici). Sporazum je bil podpisan 30. oktobra 2016 in se začasno uporablja od 21. septembra 2017.
            
            
               2.2Skupni odbor za vzajemno priznavanje poklicnih kvalifikacij 
            
            
               Skupni odbor za vzajemno priznavanje poklicnih kvalifikacij je bil ustanovljen kot specializirani odbor v skladu s členom 26.2.1.b sporazuma CETA in je odgovoren za izvajanje člena 11.3 sporazuma CETA, ki ureja sporazume o vzajemnem priznavanju. Med drugim mora javno objaviti informacije o pogajanjih o sporazumih o vzajemnem priznavanju in njihovem izvajanju, Skupnemu odboru CETA poročati o napredku pri pogajanjih o sporazumih o vzajemnem priznavanju in njihovem izvajanju ter jih sprejeti.
            
            
               2.3Predvideni akt Skupnega odbora za vzajemno priznavanje poklicnih kvalifikacij
            
            
               Skupni odbor za vzajemno priznavanje poklicnih kvalifikacij sprejme sklep (v nadaljnjem besedilu: predvideni akt) o sporazumu o vzajemnem priznavanju poklicnih kvalifikacij za arhitekte v skladu s členom 11.3.6 sporazuma CETA.
            
            
               Namen predvidenega akta je določiti pogoje in postopke, v skladu s katerimi jurisdikcije pogodbenic, ki urejajo začetek opravljanja ali opravljanje arhitekturnih dejavnosti z zahtevo po posebnih poklicnih kvalifikacijah, priznavajo poklicne kvalifikacije, ki omogočajo dostop do poklicnih arhitekturnih dejavnosti v jurisdikciji druge pogodbenice.
            
            
               V skladu s členom 11.3.6 sporazuma CETA bo predvideni akt postal zavezujoč za pogodbenici, potem ko vsaka od njiju uradno obvesti Skupni odbor za vzajemno priznavanje poklicnih kvalifikacij, da so njene notranje zahteve izpolnjene.
            
            
               3.Stališče, ki se zastopa v imenu Unije
            
            
               Predvideni akt vključuje posebne predpise, v skladu s katerimi je treba priznati poklicne kvalifikacije arhitektov in omogočiti dostop do poklicnih arhitekturnih dejavnosti v obeh pogodbenicah. To olajšuje opravljanje arhitekturnih storitev v skladu z določbami sporazuma CETA, ki urejajo dostop do trga in nacionalno obravnavo za opravljanje storitev s čezmejnim opravljanjem storitev, naložbami ter začasnim vstopom in bivanjem fizičnih oseb iz poslovnih razlogov.
            
            
               Vsebinske in postopkovne zahteve iz člena 11.3 sporazuma CETA so izpolnjene. Kanadski organ za podeljevanje licenc arhitektom (CALA; zdaj ROAC) in Svet arhitektov Evrope (ACE) sta 22. maja 2018 predložila skupno priporočilo Skupnemu odboru za vzajemno priznavanje poklicnih kvalifikacij. Skupni odbor za vzajemno priznavanje poklicnih kvalifikacij se je na seji 16. aprila 2019 strinjal, da dokumenti, ki sta jih predložila CALA in ACE, izpolnjujejo zahteve iz poglavja 11 sporazuma CETA in predstavljajo sprejemljivo priporočilo za sporazum o vzajemnem priznavanju. Na seji 24. novembra 2020 pa je ustanovil pogajalske subjekte in določil korake za pogajanja o sporazumu o vzajemnem priznavanju.
            
            
               Predlagano stališče ne vpliva na zakonodajo Unije o poklicnih kvalifikacijah. Direktiva 2005/36/ES
                  1
                se ne uporablja za državljane tretjih držav. 
            
            
               Vendar vsebuje pravila za priznavanje kvalifikacij tretjih držav, ki jih imajo državljani EU. V uvodni izjavi 10 je navedeno, da „[t]a direktiva ne preprečuje možnosti, da države članice v skladu s svojimi pravili priznavajo poklicne kvalifikacije, ki so jih državljani tretjih držav pridobili izven ozemlja Evropske unije. Vsekakor pa se mora pri priznavanju vedno upoštevati minimalne pogoje usposobljenosti za določene poklice.“ V členu 3(3) Direktive je določeno, da se „[d]okazila o formalnih kvalifikacijah, ki jih izda tretja država, [...] obravnavajo kot dokazila o formalnih kvalifikacijah, če ima imetnik tri leta poklicnih izkušenj v zadevnem poklicu na ozemlju države članice, ki je priznala ta dokazila o formalnih kvalifikacijah [...]“. Pogoji za priznanje, kot so določeni v sporazumu o vzajemnem priznavanju, so višji od minimalnih pogojev usposobljenosti za arhitekte iz Direktive.
            
            
               Zato je v zvezi s predvidenim aktom primerno določiti stališče, ki se v imenu Unije zastopa v Skupnem odboru CETA, da se zagotovi učinkovito izvajanje Sporazuma.
            
            
               4.Pravna podlaga
            
         
         
            
               4.1Postopkovna pravna podlaga
            
            
               4.1.1Načela
            
            
               V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, s katerimi se ureja zadevni organ.
            
            
               4.1.2Uporaba v obravnavanem primeru
            
            
               Skupni odbor za vzajemno priznavanje poklicnih kvalifikacij je organ, ustanovljen na podlagi sporazuma, in sicer sporazuma CETA. Akt, k sprejetju katerega je pozvan, je akt s pravnim učinkom. Predvideni akt bo v skladu s členom 11.3.6 sporazuma CETA za pogodbenici zavezujoč po mednarodnem pravu. 
            
            
               Predvideni akt ne dopolnjuje ali spreminja institucionalnega okvira Sporazuma. Postopkovna pravna podlaga za predlagani sklep je zato člen 218(9) PDEU.
            
            
               4.2Materialna pravna podlaga
            
            
               4.2.1Načela
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2Uporaba v obravnavanem primeru
            
            
               Glavni cilj in vsebina predvidenega akta se nanašata na skupno trgovinsko politiko. Določbe sporazuma CETA v zvezi z vzajemnim priznavanjem poklicnih kvalifikacij imajo neposreden in takojšen učinek na trgovino s storitvami med Unijo in Kanado
                  2
               .
            
            
               Materialna pravna podlaga za predlagani sklep je zato prvi pododstavek člena 207(4) PDEU. 
            
            
               4.3Sklep
            
            
               Pravna podlaga za predlagani sklep bi moral biti prvi pododstavek člena 207(4) v povezavi s členom 218(9) PDEU.
            
            
               2022/0217 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa v Skupnem odboru za vzajemno priznavanje poklicnih kvalifikacij, ustanovljenem na podlagi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani, v zvezi s sprejetjem sklepa o sporazumu o vzajemnem priznavanju poklicnih kvalifikacij za arhitekte
            
            
               SVET EVROPSKE UNIJE JE –
            
         
         
            
               ob upoštevanju Pogodbe o delovanju Evropske unije in zlasti prvega pododstavka člena 207(4) PDEU v povezavi s členom 218(9) PDEU,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Sklep Sveta (EU) 2017/37
                  3
                določa podpis, v imenu Evropske unije, Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani (v nadaljnjem besedilu: Sporazum). Sporazum je bil podpisan 30. oktobra 2016.
            
            
               (2)Sklep Sveta (EU) 2017/38
                  4
                določa, da se deli Sporazuma začasno uporabljajo, kar vključuje vzpostavitev Skupnega odbora za vzajemno priznavanje poklicnih kvalifikacij. Sporazum se začasno uporablja od 21. septembra 2017.
            
            
               (3)Kanadski organ za podeljevanje licenc arhitektom (CALA; zdaj ROAC) in Svet arhitektov Evrope (ACE) sta 22. maja 2018 predložila skupno priporočilo Skupnemu odboru za vzajemno priznavanje poklicnih kvalifikacij. Skupni odbor za vzajemno priznavanje poklicnih kvalifikacij se je na seji 16. aprila 2019 strinjal, da so zahteve iz poglavja 11 sporazuma CETA izpolnjene, dokumenti, ki sta jih predložila CALA in ACE, pa se štejejo za sprejemljivo skupno priporočilo za vzajemno priznavanje poklicnih kvalifikacij, zlasti kar se tiče njihove potencialne vrednosti in združljivosti ureditev podeljevanja licenc ali kvalifikacij v pogodbenicah.
            
            
               (4)Na seji 24. novembra 2020 pa je ustanovil pogajalske subjekte in določil korake za pogajanja o sporazumu o vzajemnem priznavanju. Med 24. marcem 2021 in 10. marcem 2022 je bilo organiziranih devet krogov pogajanj.
            
            
               (5)Osnutek sporazuma o vzajemnem priznavanju, o katerem sta se pogajali Unija in Kanada, določa vzajemno priznavanje poklicnih kvalifikacij pod posebnimi in strogimi pogoji. Kar zadeva priznavanje kanadskih poklicnih kvalifikacij, osnutek sporazuma o vzajemnem priznavanju zahteva (i) najmanj 12 let izobraževanja, usposabljanja in poklicnih izkušenj kot arhitekt, (ii) veljavno poklicno licenco za arhitekta ali vpis v poklicni register kot arhitekt pri pristojnem organu v Kanadi ter (iii) dober ugled. Zahteva, da je arhitekt pridobil veljavno poklicno licenco ali se je vpisal v poklicni register kot arhitekt, pomeni dokončanje študija v skladu s kanadskim izobraževalnim standardom in sistemom akreditacije kanadskega odbora za certificiranje arhitektov. Ocena pogojev, pod katerimi je mogoč vpis v poklicni register ali se pridobi licenca, je bila podlaga za sklep iz skupnega priporočila, da se prizna sprejemljivost standardov izobraževanja in praktičnega usposabljanja arhitektov v Kanadi.
            
            
               (6)Skupni odbor za vzajemno priznavanje poklicnih kvalifikacij sprejme sklep o sporazumu o vzajemnem priznavanju.
            
            
               (7)Primerno je določiti stališče, ki naj se v imenu Unije zastopa v Skupnem odboru za vzajemno priznavanje poklicnih kvalifikacij, saj bo vzajemno priznavanje poklicnih kvalifikacij za Unijo zavezujoče.
            
            
               (8)Sporazum o vzajemnem priznavanju določa pravila, v skladu s katerimi je mogoče priznati poklicne kvalifikacije arhitektov in omogočiti dostop do poklicnih arhitekturnih dejavnosti v obeh pogodbenicah ter tako olajšati opravljanje arhitekturnih storitev –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa v Skupnem odboru za vzajemno priznavanje poklicnih kvalifikacij v zvezi s sprejetjem sklepa o sporazumu o vzajemnem priznavanju poklicnih kvalifikacij arhitektov, temelji na osnutku akta Skupnega odbora za vzajemno priznavanje poklicnih kvalifikacij, ki je priložen temu sklepu.
            
            
               Člen 2
            
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        Direktiva Evropskega parlamenta in Sveta 2005/36/ES z dne 7. septembra 2005 o priznavanju poklicnih kvalifikacij (UL L 255, 30.9.2005, str. 22).
               
               
                  
                     (2)
                  
                        Mnenje Sodišča 2/15 z dne 16. maja 2017, točka 53. Upoštevno besedilo Sporazuma o prosti trgovini s Singapurjem, na katerem temelji mnenje, je vsebinsko enako členu 11.3 sporazuma CETA.
               
               
                  
                     (3)
                  
                        Sklep Sveta (EU) 2017/37 z dne 28. oktobra 2016 o podpisu, v imenu Evropske unije, Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani (UL L 11, 14.1.2017, str. 1).
               
               
                  
                     (4)
                  
                        Sklep Sveta (EU) 2017/38 z dne 28. oktobra 2016 o začasni uporabi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani (UL L 11, 14.1.2017, str. 1080).
               
            
      
    ---documentbreak--- 
      
         
               EVROPSKA KOMISIJA
            Bruselj, 19.7.2022
            COM(2022) 343 final
            
            PRILOGA
            k
            Predlogu sklepa Sveta
            o stališču, ki se v imenu Evropske unije zastopa v Skupnem odboru za vzajemno priznavanje poklicnih kvalifikacij, ustanovljenem na podlagi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani, v zvezi s sprejetjem sklepa o sporazumu o vzajemnem priznavanju poklicnih kvalifikacij za arhitekte
            
               
         
         
            
               DODATEK 
            
            
               Sklep št. […] Skupnega odbora za vzajemno priznavanje poklicnih kvalifikacij
            
            
               z dne [...]
            
            
               o sporazumu o vzajemnem priznavanju poklicnih kvalifikacij za arhitekte
            
            
               SKUPNI ODBOR ZA VZAJEMNO PRIZNAVANJE POKLICNIH KVALIFIKACIJ JE –
            
            
               ob upoštevanju Celovitega gospodarskega in trgovinskega sporazuma (v nadaljnjem besedilu: sporazum CETA) med Kanado na eni strani ter Evropsko unijo in njenimi državami članicami na drugi strani, sklenjenega 30. oktobra 2016 v Bruslju, in zlasti člena 11.3.6 sporazuma CETA,
            
            
               ob upoštevanju naslednjega:
            
            
               (1)V skladu s členom 30.7.3 sporazuma CETA se deli sporazuma CETA začasno uporabljajo od 21. septembra 2017. 
            
            
               (2)Člen 11.3.6 sporazuma CETA določa, da Skupni odbor za vzajemno priznavanje poklicnih kvalifikacij (v nadaljnjem besedilu: Odbor) sprejme sporazum o vzajemnem priznavanju s sklepom, če Odbor meni, da je sporazum o vzajemnem priznavanju skladen s sporazumom CETA –
            
            
               SPREJEL NASLEDNJI SKLEP:
            
            
               1.Odbor sprejme sporazum o vzajemnem priznavanju poklicnih kvalifikacij arhitektov iz Priloge k temu sklepu, ki je sestavni del tega sklepa. 
            
            
               2.Ozemeljsko področje uporabe tega sklepa se v skladu s členom 30.10 sporazuma CETA razširi na države, ki pristopijo k Evropski uniji, .
            
            
               3.Pojasniti je treba, da se sporazum CETA uporablja za ta sklep, vključno s postopki reševanja sporov iz poglavja 29 in izjemami iz poglavja 28.
            
            
               4.Pojasniti je treba, da nobena določba tega poglavja pogodbenici ne preprečuje uporabe ukrepov za urejanje vstopa ali začasnega bivanja fizičnih oseb na njenem ozemlju, vključno z ukrepi, potrebnimi za zavarovanje celovitosti njenih meja in zagotovitev urejenega prehajanja fizičnih oseb čez njene meje, če se taki ukrepi ne uporabljajo tako, da bi izničili ali omejili ugodnosti, ki jih ima katera koli od pogodbenic na podlagi poglavja 10 sporazuma CETA. Dejstvo, da se za fizične osebe nekaterih držav zahteva vizum, za fizične osebe drugih držav pa ne, ne pomeni, da se ugodnosti na podlagi poglavja 10 sporazuma CETA izničijo ali omejijo. 
            
            
               5.Pogodbenici ponovno potrjujeta svojo pravico do urejanja in do uvedbe novih predpisov, ki urejajo gospodarske dejavnosti v javnem interesu, da bi se uresničili legitimni cilji javnih politik, kot so varovanje in spodbujanje javnega zdravja, socialnih storitev, javnega izobraževanja, varnosti, okolja, javne morale, socialne zaščite ali varstva potrošnikov, zasebnosti in varstva podatkov ter spodbujanje in zaščita kulturne raznolikosti.
            
            
               6.Če namerava Evropska unija uvesti spletni tečaj pred registracijo v skladu s členom 5.4 Priloge, o tem dovolj zgodaj obvesti Odbor, da se lahko razpravlja o njegovem morebitnem vplivu na ta sklep.
            
            
               7.Informacije iz člena 8(1) Priloge se lahko zberejo v dokumentu Odbora, ki ga objavita pogodbenici.
            
            
               8.Ta sklep začne veljati 30 dni po datumu, ko ga Odbor sprejme. Zavezujoč postane, ko vsaka pogodbenica uradno obvesti Odbor o izpolnjevanju svojih notranjih zahtev v skladu s členom 11.3.6 sporazuma CETA. Pojasniti je treba, da se vzajemno priznavanje poklicnih kvalifikacij arhitektov v skladu s tem sklepom ne odobri, dokler ta sklep ne postane zavezujoč.
            
            
               9.Ta sklep preneha veljati in biti zavezujoč, če sporazum CETA ne začne veljati in se začasna uporaba sporazuma CETA preneha v skladu s pododstavkom (d) člena 30.7.3 sporazuma CETA ali če se sporazum CETA odpove v skladu s členom 30.9.1 sporazuma CETA.
            
         
         
            
               10.Za Kanado notranje zahteve iz člena 8 vključujejo ratifikacijo s strani vseh regulativnih organov, ki sestavljajo regulativne organizacije za arhitekturo v Kanadi (ROAC), ter ustrezne zakonodajne in regulativne ukrepe provinc in ozemelj, če obstajajo. Pojasniti je treba, da lahko province in ozemlja v skladu s svojim ustavnim pooblastilom v Kanadi za urejanje poklicnih kvalifikacij in storitev po lastni presoji prenesejo določene pristojnosti na svoje regulativne organe znotraj njihovih posameznih jurisdikcij.
            
            
               11.Če pogodbenica od Odbora pisno zahteva preklic sklepa, se sklep prekliče in za pogodbenici ni več zavezujoč, razen če Odbor v 90 dneh od prejema take zahteve odloči drugače.
            
            
               12.V primeru preklica tega sklepa, prenehanja sporazuma CETA ali njegove začasne uporabe v skladu s členom 30.9.1 ali pododstavkom (d) člena 30.7.3 sporazuma CETA ostanejo v veljavi sklepi o vzajemnem priznavanju poklicnih kvalifikacij arhitektov, odobreni na podlagi tega sklepa pred datumom preklica ali prenehanja. V primeru preklica tega sklepa ali prenehanja sporazuma CETA ali njegove začasne uporabe se vsi zahtevki za priznanje, ki so bili pogodbenici predloženi pred datumom zahteve za preklic tega sklepa ali datumom prenehanja sporazuma CETA ali njegove začasne uporabe, ocenijo in dopolnijo v skladu s pogoji iz tega sklepa. Preklic tega sklepa ali prenehanje sporazuma CETA ali njegove začasne uporabe v skladu s členom 30.9.1 ali pododstavkom (d) člena 30.7.3 sporazuma CETA ne posega v obveznosti arhitektov, da obnovijo dovoljenja za opravljanje arhitekturnih dejavnosti v jurisdikciji gostiteljici.
            
            
               13.Pogodbenica, ki je zahtevala preklic tega sklepa, lahko pisno uradno obvesti Odbor, da zahteva ponovno uvedbo tega sklepa. Odbor lahko v ta namen sprejme sklep v treh letih od datuma preklica, ta sklep Odbora pa postane zavezujoč v skladu s postopkom iz člena 8. 
            
            
               14.Ta sklep je sestavljen v dveh izvodih v angleškem, bolgarskem, češkem, danskem, estonskem, finskem, francoskem, grškem, hrvaškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem in švedskem jeziku, pri čemer je vsaka različica enako verodostojna. 
            
            
               SKUPNI ODBOR ZA VZAJEMNO PRIZNAVANJE POKLICNIH KVALIFIKACIJ
            
            
               (Sopredsednika)
            
            
               PRILOGA
            
            
               Sporazum o vzajemnem priznavanju poklicnih kvalifikacij za arhitekte
            
            
               EVROPSKA UNIJA in KANADA,
            
            
               v nadaljnjem besedilu skupaj: pogodbenici, 
            
            
               odločeni, da:
            
            
               (1)USTANOVITA okvir za vzpostavitev pravične, pregledne in dosledne ureditve za vzajemno priznavanje poklicnih kvalifikacij za poklic arhitektov
            
            
               TER
            
            
               (2)POTRDITA svoje zaveze kot pogodbenici Celovitega gospodarskega in trgovinskega sporazuma (CETA);
            
            
               (3)PRIZNATA pristojnost kanadskih pokrajinskih in ozemeljskih vlad za urejanje poklicnih kvalifikacij in storitev v njihovih jurisdikcijah;
            
            
               (4)IZVAJATA poglavje 11 sporazuma CETA o vzajemnem priznavanju poklicnih kvalifikacij za poklic arhitektov;
            
            
               (5)PRIZNATA pripravljalno delo in skupno priporočilo Sveta arhitektov Evrope in regulativne organizacije za arhitekturo v Kanadi; 
            
            
               (6)OPOZORITA, da bi morala biti pristojbina, ki bi se morda zaračunala vložniku za njegovo vlogo, razumna in sorazmerna z nastalimi stroški ter sama po sebi ne bi smela omejevati zagotavljanja storitve ali izvajanja katere koli druge gospodarske dejavnosti, zajete v sporazumu CETA;
            
            
               (7)PRIZNATA visoke standarde izobraževanja in praktičnega usposabljanja arhitektov v državah članicah Evropske unije ter provincah in ozemljih Kanade, ki upoštevajo različne nacionalne in izobraževalne tradicije ter omogočajo elemente enakovrednosti; 
            
         
         
            
               (8)SPODBUJATA opravljanje arhitekturnih storitev med Evropsko unijo in Kanado z določitvijo pogojev za vzajemno priznavanje poklicnih kvalifikacij, da se omogoči vpis arhitektov v poklicni register ali podelitev licence arhitektom v drugi pogodbenici;
            
            
               (9)UPOŠTEVATA kanadski sporazum o prosti trgovini, ki vsebuje določbe o domači mobilnosti delovne sile znotraj Kanade;
            
            
               (10)OPOZORITA, da lahko vložnik, katerega vloga za priznanje je bila zavrnjena na podlagi tega sporazuma, uporabi postopke pregleda iz člena 12.3.6 CETA – 
            
            
               STA SE DOGOVORILI o naslednjem:
            
            
               Člen 1
            
            
               Namen in obseg
            
            
               1.Ta sporazum določa pogoje in postopke, v skladu s katerimi jurisdikcija ene pogodbenice, ki ureja dostop do opravljanja ali opravljanje arhitekturnih dejavnosti z zahtevo po posebnih poklicnih kvalifikacijah, priznava poklicne kvalifikacije, ki omogočajo dostop do arhitekturnih dejavnosti v jurisdikciji druge pogodbenice.
            
            
               2.Ta sporazum se uporablja za državljane države članice Evropske unije in državljane Kanade, ki želijo začeti in opravljati arhitekturne dejavnosti kot samozaposleni ali zaposleni.
            
            
               3.Ta sporazum se ne uporablja za arhitekte, ki so pooblaščeni za opravljanje arhitekturnih dejavnosti v Kanadi ali Evropski uniji v skladu s sporazumom o vzajemnem priznavanju s tretjo državo.
            
            
               4.Brez poseganja v ta sporazum lahko države članice Evropske unije ter province in ozemlja Kanade v skladu s svojimi zakoni in predpisi priznajo poklicne kvalifikacije, ki ne izpolnjujejo zahtev iz tega sporazuma.
            
            
               Člen 2
            
            
               Opredelitev pojmov
            
            
               V tem sporazumu se uporabljajo opredelitve pojmov iz členov 1.1, 1.2 in 11.1 sporazuma CETA. Po potrebi se uporabljajo tudi naslednje opredelitve pojmov, ki nadomeščajo tiste iz členov 1.1, 1.2 in 11.1 sporazuma:
            
            
               (a)„arhitekt“ pomeni fizično osebo, ki je poklicno in akademsko usposobljena ter je vpisana v poklicni register, ima licenco ali enakovredno potrdilo za opravljanje arhitekturnih dejavnosti v jurisdikciji, ki jo zajema ta sporazum, v skladu z veljavnimi pogoji, ki omogočajo dostop do opravljanja arhitekturnih dejavnosti, zajetih v tem sporazumu;
            
            
               (b)„arhitekturne dejavnosti“ pomenijo opravljanje poklicnih dejavnosti, ki se redno izvajajo pod poklicnim nazivom „arhitekt“ v jurisdikciji gostiteljici;
            
            
               (c)„pristojni organ“ pomeni organ ali telo, ki je v skladu z zakoni in predpisi pogodbenic pooblaščen za priznavanje poklicnih kvalifikacij, ki jih zajema ta sporazum, za  dostop do opravljanja ali opravljanje arhitekturnih dejavnosti ali za izdajanje dokumentov, ki so pomembni za izvajanje tega sporazuma;
            
            
               (d)„formalne kvalifikacije“ pomenijo diplome, spričevala in druga dokazila, ki jih izda pristojni organ v jurisdikciji, imenovan v skladu z zakoni in drugimi predpisi te jurisdikcije, in ki potrjujejo uspešen zaključek poklicnega usposabljanja;
            
            
               (e)„jurisdikcija gostiteljica“ pomeni jurisdikcijo pogodbenice, ki dostop do opravljanja arhitekturnih dejavnosti ali njihovo opravljanje pogojuje s posebnimi poklicnimi kvalifikacijami in v kateri želi arhitekt, ki je pridobil končne poklicne kvalifikacije v jurisdikciji druge pogodbenice, opravljati arhitekturne dejavnosti;
            
            
               (f)„jurisdikcija“ pomeni ozemlje vsake od provinc ali ozemelj Kanade ali ozemlje vsake države članice Evropske unije, če se ta sporazum uporablja na teh ozemljih;
            
            
               (g)„poklicne izkušnje“ pomenijo učinkovito in zakonito prakso arhitekturnih dejavnosti v jurisdikciji; 
            
         
         
            
               (h)„direktiva o priznavanju poklicnih kvalifikacij“ pomeni Direktivo Evropskega parlamenta in Sveta 2005/36/ES z dne 7. septembra 2005 o priznavanju poklicnih kvalifikacij, vključno z njenimi prilogami
                  1
               , kot je bila spremenjena;
            
            
               (i)„poklicne kvalifikacije“ pomenijo kvalifikacije, potrjene z dokazilom o formalnih kvalifikacijah in poklicnih izkušnjah, vključno s potrdilom o vpisu v poklicni register, potrdilom o pridobitvi licence ali enakovrednim potrdilom; in
            
            
               (j)„ROAC“ pomeni regulativne organizacije za arhitekturo v Kanadi, nacionalno poklicno organizacijo pristojnih pokrajinskih in ozemeljskih organov, ki prostovoljno skupaj sprejemajo nacionalno priznane standarde in programe v zvezi s poklicem arhitektov.
            
            
               Člen 3
            
            
               Učinki priznanja
            
            
               1.Pristojni organ jurisdikcije gostiteljice v skladu s postopki in pogoji iz tega sporazuma prizna poklicne kvalifikacije arhitekta, ki jih je potrdil kateri koli pristojni organ druge pogodbenice, kot enakovredne. 
            
            
               2.Za namene dostopa do opravljanja ali opravljanja arhitekturnih dejavnosti jurisdikcija gostiteljica poklicne kvalifikacije arhitektov, katerih kvalifikacije so bile priznane na podlagi tega sporazuma, na svojem ozemlju obravnava enako kot poklicne kvalifikacije, izdane ali potrjene na njenem ozemlju, ki omogočajo dostop do opravljanja ali opravljanje arhitekturnih dejavnosti.
            
            
               Člen 4
            
            
               Zahteve za priznanje
            
            
               1.Ne glede na člen 6 in ob upoštevanju morebitnih zahtev glede jezikovnega znanja so zahteve za arhitekta iz države članice Evropske unije za opravljanje arhitekturnih dejavnosti v kanadski jurisdikciji gostiteljici naslednje:
            
            
               (a)najmanj 12 let izobraževanja, usposabljanja in poklicnih izkušenj kot arhitekt, potrjenih z dokazili o:
            
            
               –formalnih kvalifikacijah, ki izpolnjujejo zahteve iz člena 46, vključno s kvalifikacijami iz Priloge V, ali zahteve iz člena 49, vključno s kvalifikacijami iz Priloge VI, direktive o priznavanju poklicnih kvalifikacij, ki jim je priloženo potrdilo, ki potrjuje skladnost s pridobljenimi pravicami na podlagi navedene direktive, kot je ustrezno, in 
            
            
               –najmanj štirih letih poklicnih izkušenj v državi članici Evropske unije, pridobljenih po vpisu v poklicni register, pridobitvi licence ali enakovrednega dokumenta; 
            
            
               (b)veljavno potrdilo o vpisu v poklicni register ali licenca arhitekta, ki jo je izdal pristojni organ države članice Evropske unije, ali enakovreden dokument, če ureditev vpisa v poklicni register ali izdaje licence ne obstaja; ter
            
            
               (c)dober ugled.
            
            
               2.Ne glede na člen 6 in ob upoštevanju morebitnih zahtev glede jezikovnega znanja so zahteve za arhitekta iz Kanade, ki želi začeti in opravljati arhitekturne dejavnosti v državi članici Evropske unije, naslednje:
            
            
               (a)najmanj 12 let izobraževanja, usposabljanja in poklicnih izkušenj kot arhitekt, potrjenih z dokazili o:
            
            
               –formalnih kvalifikacijah, izdanih v Kanadi, ki omogočajo dostop do poklica arhitektov, kot so opisane v Dodatku I, in
            
            
               –najmanj štirih letih poklicnih izkušenj, pridobljenih po vpisu v poklicni register ali pridobitvi dovoljenja;
            
            
               (b)veljavno potrdilo o vpisu v poklicni register ali licenca arhitekta, ki jo je izdal pristojni organ v Kanadi; ter
            
         
         
            
               (c)dober ugled.
            
            
               3.Zahteve iz prve alinee pododstavka (a) odstavka 1 ali prve alinee pododstavka (a) odstavka 2 se lahko izpolnijo tudi s formalnimi kvalifikacijami, ki jih izda tretja oseba in so priznane kot enakovredne v skladu z zahtevami jurisdikcije pogodbenice ter po potrebi dopolnjene s poklicnim usposabljanjem, izpitom ali poklicnimi izkušnjami, kot se zahtevajo v tej jurisdikciji.
            
            
               Člen 5
            
            
               Izravnalni ukrep
            
            
               1.Arhitekt iz države članice Evropske unije, ki želi začeti in opravljati arhitekturne dejavnosti v kanadski jurisdikciji gostiteljici, uspešno opravi 10-urni spletni tečaj pred registracijo, da izpolni zahteve po znanju na področju gradbenih predpisov, gradbenih dokumentov, upravljanja pogodb in poklicne prakse. Vloga iz člena 6(1) vključuje pristojbine za udeležbo na tečaju. Zahteve za spletni tečaj pred registracijo in načini njegove izvedbe so določeni v Dodatku II.
            
            
               2.Spletni tečaj pred registracijo ne presega tistega, kar je sorazmerno za obravnavanje razlik v znanju o posameznem področju med državami članicami Evropske unije ter provincami in ozemlji Kanade. Ne sme nerazumno odvračati od predložitve vloge za priznanje in ne sme neupravičeno zavlačevati ali otežiti dostopa do opravljanja ali opravljanja poklicnih dejavnosti za arhitekte iz odstavka 1. Testni moduli spletnega tečaja pred registracijo se lahko v treh mesecih od prvega dostopa do njega opravijo največ trikrat.
            
            
               3.Spletni tečaj pred registracijo se lahko zahteva le za arhitekte iz odstavka 1, ki želijo prvič pridobiti priznanje svojih poklicnih kvalifikacij s strani kanadske jurisdikcije gostiteljice. 
            
            
               4.Evropska unija si pridržuje pravico do uvedbe enakovrednega spletnega tečaja pred registracijo. Odstavki 1 do 3 bi se uporabljali za vsak tak spletni tečaj, z izjemo zahtev in načinov iz Dodatka II, pod pogojem, da se izvedejo potrebne spremembe. 
            
            
               Člen 6
            
            
               Postopek priznanja
            
            
               1.Arhitekt, ki želi začeti in opravljati arhitekturne dejavnosti v jurisdikciji druge pogodbenice, pristojnemu organu te jurisdikcije na zahtevo jurisdikcije gostiteljice predloži vlogo v elektronski obliki, podprto z dokumenti in potrdili iz Dodatka III. Vloge za priznanje se vložijo v jeziku jurisdikcije gostiteljice ali v katerem koli drugem jeziku, ki ga jurisdikcija gostiteljica sprejme.
            
            
               2.Pristojni organ v enem mesecu od prejema elektronsko potrdi prejem vloge in vložnika obvesti, ali se vloga šteje za popolno. V primeru nepopolnih vlog pristojni organ opredeli dodatne informacije, ki so potrebne za dopolnitev vloge, in vložniku omogoči, da jo v razumnem času popravi. 
            
            
               3.Postopek obravnave vloge za priznanje mora biti zaključen čim prej, pristojni organ jurisdikcije gostiteljice pa mora sprejeti ustrezno utemeljeno odločitev v treh mesecih od dne, ko je vložnik predložil popolno vlogo. 
            
            
               4.Če pristojni organ zahteva uspešno opravljen spletni tečaj pred registracijo iz člena 5, da vložniku možnost, da se udeleži spletnega tečaja brez nepotrebnega odlašanja, ko meni, da so zahteve iz člena 4 izpolnjene. V vsakem primeru pristojni organ vložniku omogoči, da po potrebi opravi spletni tečaj pred registracijo in jezikovni preizkus, ter, če sta oba uspešno zaključena, v roku iz odstavka 3 vložniku predloži ustrezno utemeljeno odločitev o vlogi. 
            
            
               5.Če pristojni organ vlogo zavrne, o tem vložnika obvesti v pisni obliki in brez nepotrebnega odlašanja. Pristojni organ neuspešnega kandidata obvesti o razlogih za zavrnitev njegove vloge.
            
            
               6.Vse morebitne pristojbine, ki jih morajo vložniki poravnati v zvezi s svojo vlogo, so sorazmerne s stroški, ki jih imajo pristojni organi jurisdikcije gostiteljice.
            
            
               Člen 7
            
            
               Opravljanje arhitekturnih dejavnosti v jurisdikciji gostiteljici 
            
            
               1.Arhitekt, ki pridobi priznanje svojih poklicnih kvalifikacij v skladu s tem sporazumom in opravlja arhitekturne dejavnosti v jurisdikciji gostiteljici, ravna v skladu z zakoni, predpisi, pravili poslovanja in etiko jurisdikcije gostiteljice, ki se uporabljajo za arhitekte, kot so pravila o obveznem zavarovanju poklicne odgovornosti, jezikovnem znanju, stalnem strokovnem razvoju, pristojbinah za registracijo in uporabi trgovskih imen ali imen podjetij. 
            
            
               2.Arhitekt iz odstavka 1 ima pravico opravljati arhitekturne dejavnosti pod poklicnim nazivom v tej jurisdikciji gostiteljici, če je ta naziv zaščiten z zakonom.
            
         
         
            
               3.Če je ena kanadska jurisdikcija gostiteljica priznala poklicne kvalifikacije arhitekta iz države članice Evropske unije iz odstavka 1 člena 4, druga kanadska jurisdikcija gostiteljica ne more uvesti nobenih dodatnih tečajev, ki se ne bi zahtevali od arhitekta iz Kanade, kot pogoj za vpis v poklicni register v kateri drugi jurisdikciji gostiteljici.
            
            
               Člen 8
            
            
               Izvajanje
            
            
               1.Vsaka pogodbenica javno objavi ali zagotovi, da njeni pristojni organi javno objavijo, po možnosti elektronsko, informacije o:
            
            
               (a)imenih in naslovih pristojnih organov, ki upravljajo vloge za priznanje kvalifikacij;
            
            
               (b)ustreznih zahtevah in postopkih, ki se nanašajo na uporabo in upravljanje odločb o vzajemnem priznavanju kvalifikacij;
            
            
               (c)postopkih v zvezi z obveznim vpisom v poklicni register ali članstvom v poklicnem organu ter
            
            
               (d)zakonih in drugih predpisih, ki se uporabljajo za opravljanje poklicnih dejavnosti, zajetih v tem sporazumu, vključno zlasti z zahtevami glede znanja za posamezno področje, ki se preverja na spletnem tečaju pred registracijo iz člena 5.
            
            
               2.Vsaka pogodbenica si prizadeva obvestiti drugo pogodbenico o novih predpisih ali spremembah obstoječih predpisov, sprejetih v okviru uveljavljanja njene pravice do urejanja, ki bi lahko vplivali na priznavanje kvalifikacij arhitektov v skladu s pododstavkom (d) člena 11.5 sporazuma CETA. 
            
            
               3.Pristojni organi vsake jurisdikcije pogodbenice tesno sodelujejo in si medsebojno pomagajo, da se olajša uporaba tega sporazuma.
            
            
               4.Nič v tem sporazumu pristojnim organom ali njihovim združenjem ne preprečuje, da se redno sestajajo z namenom razpravljanja o zadevah, povezanih z ureditvijo poklica arhitektov.
            
            
               5.Pogodbenici o vseh vprašanjih, ki izhajajo iz izvajanja ali delovanja tega sporazuma, obvestita Skupni odbor za vzajemno priznavanje poklicnih kvalifikacij, ustanovljen na podlagi pododstavka (b) člena 26.2(1) sporazuma CETA, če takih vprašanj ni mogoče rešiti v skladu s tem členom. Odbor se sestane nemudoma in najpozneje v 45 dneh od prejema zahteve ter si prizadeva doseči obojestransko zadovoljivo rešitev zadeve v štirih mesecih od datuma seje Odbora.
            
            
               6.Če Skupni odbor CETA preuči učinek novega pristopa k EU v skladu s členom 30.10 sporazuma CETA, se Skupni odbor za vzajemno priznavanje poklicnih kvalifikacij sestane ter o tem poroča Odboru za storitve in naložbe, da bi podprl preučitev s strani Skupnega odbora.
            
            
               Dodatek I
            
            
               Formalne kvalifikacije, izdane v Kanadi, ki omogočajo dostop do poklica arhitektov iz člena 4(2)
            
            
               V Kanadi se izobraževanje, ki se zahteva kot eden od pogojev za pridobitev kvalifikacij arhitektov, potrdi z diplomo ene od naslednjih univerz:
            
            
               –Univerza v Britanski Kolumbiji;
            
            
               –Univerza v Calgaryju;
            
            
               –Univerza Carleton;
            
            
               –Tehnična univerza v Novi Škotski – trenutno Univerza v Dalhousieju;
            
         
         
            
               –Univerza v Lavalu;
            
            
               –Univerza v Manitobi;
            
            
               –Univerza McGill;
            
            
               –Univerza v Montrealu;
            
            
               –Univerza v Torontu in
            
            
               –Univerza v Waterlooju.
            
            
               Ustrezni stopnji sta: 
            
            
               –diploma prve stopnje arhitekture do leta 2004 in
            
            
               –magisterij arhitekture.
            
            
               Kanadski odbor za certificiranje arhitektov ali pristojni organ lahko oceni tudi posamezne poklicne stopnje izobrazbe ali diplome s področja arhitekture iz neakreditiranih institucij in izda certifikat, če izpolnjujejo kanadski izobraževalni standard, ki ga je potrdil ROAC. Kanadski odbor za certificiranje arhitektov upravlja seznam sedanjih akreditacij in informacije o načinih certificiranja na svoji spletni strani.
            
            
               Za diplomante ene od kanadskih arhitekturnih šol pred začetkom izvajanja sistema za akreditacijo diplomskega programa Kanadskega odbora za certificiranje arhitektov leta 1991 je navedeni odbor certificiral izobrazbo vseh posameznih diplomantov arhitekture, ki jo je bilo treba pridobiti na eni od zgoraj navedenih univerz.
            
            
               Dodatek II
            
            
               Podatki o 10-urnem spletnem tečaju pred registracijo iz člena 5 
            
            
               1. Splošna načela in cilji tečaja
            
            
               Spletni tečaj pred registracijo iz člena 5 je namenjen zagotavljanju, da je arhitekt iz države članice Evropske unije, ki želi začeti in opravljati arhitekturne dejavnosti v kanadski jurisdikciji gostiteljici, pridobil posebno znanje, ki je potrebno za opravljanje dejavnosti v eni od kanadskih provinc ali ozemelj. 
            
            
               Po končanem tečaju vložnik razume, katere storitve mora opravljati arhitekt, pogodbene zahteve pred začetkom opravljanja arhitekturnih storitev, poklicne obveznosti v samoreguliranem poklicu, zahtevo po varstvu javnega dobrega, upravne in pravne obveznosti, ki jih mora arhitekt poznati za opravljanje arhitekturnih storitev v Kanadi, in kje poiskati ključne referenčne informacije, vključno z gradbenimi predpisi, podzakonskimi akti, skupnimi standardi in drugimi regulativnimi dokumenti. 
            
            
               2. Zajeto znanje za posamezno področje
            
            
               Znanje za posamezno področje je sestavljeno iz naslednjih elementov:
            
            
               –iskanje in dokumentiranje ustreznih gradbenih predpisov;
            
            
               –razumevanje postopkov za pridobitev oprostitve ali odstopanja od posebnih zahtev v skladu s temi gradbenimi predpisi;
            
         
         
            
               –ocenjevanje izdelkov in materialov;
            
            
               –skladnost projekta z veljavnimi predpisi;
            
            
               –priprava pogodb o gradbenih delih in pogajanja o njih, vključno s pogoji pogodb za gradnjo, da se pojasnijo vloge arhitekta, izvajalca, lastnika, izdajalca obveznic in zavarovatelja pri upravljanju gradbene faze;
            
            
               –vloge za izdajo gradbenega dovoljenja;
            
            
               –nadzor napredka pri gradnji in pregled uspešnosti ter
            
            
               –kodeks ravnanja.
            
            
               3. Rezultati in postopki pregleda
            
            
               Po opravljenem spletnem tečaju pred registracijo bo vložnik takoj obveščen o tem, ali je uspešno opravil tečaj. Rezultati se hkrati prenesejo v ROAC, ki jih tudi zabeleži.
            
            
               DODATEK III
            
            
               Dokumenti, ki se lahko zahtevajo v skladu s členom 6(1)
            
            
               Pristojni organ jurisdikcije gostiteljice lahko od vložnika zahteva, da v elektronski obliki predloži katerega koli od naslednjih dokumentov, kot je ustrezno:
            
            
               1.dokazilo o državljanstvu pogodbenice ali dolgotrajnem prebivanju v pogodbenici;
            
            
               2.dokazilo o formalnih kvalifikacijah; 
            
            
               3.dokazilo o poklicnih izkušnjah;
            
            
               4.dopis pristojnega organa jurisdikcije, kjer je arhitekt pridobil svoje kvalifikacije, poslano neposredno po elektronski poti pristojnemu organu jurisdikcije gostiteljice, ki potrjuje naslednje:
            
            
               (a)datum vpisa v poklicni register ali pridobitve licence ali enakovrednega potrdila, če v jurisdikciji, kjer je arhitekt pridobil svoje kvalifikacije, ureditev vpisa v poklicni register ali izdaje licence ne obstaja;
            
            
               (b)skladnost z zahtevami glede poklicnih kvalifikacij iz pododstavka (a) člena 4(1) ali pododstavka (a) člena 4(2) tega sporazuma, kot je ustrezno;
            
            
               (c)dokazilo o dobrem ugledu ter,
            
            
               (d)če ni zajeto v pododstavku (c), dokazilo, da zoper arhitekta ne poteka disciplinski ukrep in da mu ni bilo (začasno) prepovedano opravljati arhitekturne dejavnosti zaradi hude kršitve poklicnih pravil ali obsodbe zaradi storitve kaznivega dejanja;
            
            
               Če jurisdikcija gostiteljica zahteva dokazilo v skladu s pododstavkom (c) ali (d), sprejme kot zadosten dokaz potrdilo, ki ga izda pristojni organ jurisdikcije, kjer je arhitekt pridobil svoje kvalifikacije. Če pristojni organ ne izdaja takih potrdil, jurisdikcija gostiteljica sprejme izjavo pod prisego ali svečano izjavo zadevnega arhitekta pred pristojnim sodnim ali upravnim organom ali notarjem ali usposobljenim strokovnim organom. V tem primeru vložnik predloži tudi potrdilo, ki ga je izdal tak organ ali notar in ki potrjuje verodostojnost njegove izjave pod prisego ali svečane izjave;
            
         
         
            
               5.dokazilo, da je vložnik zavarovan za finančna tveganja, ki izhajajo iz poklicne odgovornosti, v skladu z zakonodajo jurisdikcije gostiteljice;
            
            
               6.izpisek iz kazenske evidence iz jurisdikcije iz točke 4;
            
            
               7.plačilo ali dokazilo o plačilu zahtevanih pristojbin za vloge.
            
            
               Dokumenti iz odstavkov 4, 5 in 6 tega dodatka na dan predložitve ne smejo biti starejši od treh mesecev.
            
         
         
            
                  
                     (1)
                  
                        UL L 255, 30.9.2005, str. 22.